Premiul TripAdvisor se acordă în urma analizei calitative a opiniei celor care au vizitat Muzeul Naţional de Artă al României şi reflectă imaginea pozitivă a instituţiei. În anul 2014, numărul total de vizitatori a fost de 88.150, informează un comunicat remis MEDIAFAX.

TripAdvisor.com este un cunoscut site de promovare turistică, al cărui scop este să ofere informaţii punctuale şi de actualitate despre diverse obiective turistice, pe baza experienţei vizitatorilor. De asemenea, include un forum interactiv dedicat călătoriilor.

Muzeul Naţional de Artă al României este deţinătorul celui mai bogat patrimoniu de artă românească şi universală din ţară, se arată în comunicatul citat. Înfiinţat în anul 1948, el funcţionează în fostul Palat Regal.

MNAR desfăşoară o bogată activitate expoziţională şi acordă o importanţă crescândă diversificării activităţilor pentru public. Astfel, în 2014 au fost organizate la sediul muzeului 210 programe pentru şcoli, pentru familii şi pentru adolescenţi şi 107 programe pentru adulţi, la care au participat în total 16.182 de persoane.

Demersul de accesibilizare a instituţiei pentru toate categoriile de public a inclus şi lansarea tururilor virtuale, accesibile în mod gratuit pe site-ul muzeului. Realizate în colaborare cu Imago Factory, tururile cuprind, alături de galeriile permanente ale MNAR (Galeria de Artă Veche Românească, Galeria de Artă Românească Modernă şi Galeria de Artă Europeană), muzeele-satelit - Muzeul Colecţiilor de Artă, Muzeul "K.H. Zambaccian" şi Muzeul "Theodor Pallady".

De asemenea, MNAR a lansat în 2014 un tur multisenzorial al Galeriei de Artă Europeană, care cuprinde trei aplicaţii multimedia şi de realitate augmentată, replici tactile, mostre textile, o "bibliotecă de sunete" şi "o bibliotecă olfactivă", realizate în cadrul proiectului ARTtouch dedicat persoanelor cu dizabilităţi de vedere şi auz, finanţat de Fundaţia Orange România.